ตลาดหุ้นเอเชียเขียวยกแผง ขานรับดาวโจนส์ทำนิวไฮ
ตลาดหุ้นเอเชียปรับตัวขึ้นเช้านี้ ขานรับดาวโจนส์ทำนิวไฮ
7 พ.ย. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากที่ดัชนีดาวโจนส์, S&amp;P500 และ Nasdaq ต่างก็ปิดทำนิวไฮเมื่อคืนนี้ ขานรับข่าวการควบรวมกิจการของบริษัทควอลคอมและบรอดคอม ขณะเดียวกัน นักลงทุนต่างคาดหวังว่ามาตรการปฏิรูปภาษีของพรรครีพับลิกันจะช่วยหนุนผลประกอบการของภาคเอกชน
โดย ดัชนี SSE Composite ตลาดหุ้นจีนเปิดวันนี้ที่ 3,389.47 จุด เพิ่มขึ้น 1.30 จุด, +0.04% ดัชนี HSI ตลาดหุ้นฮ่องกงเปิดวันนี้ที่ 28,715.40 จุด เพิ่มขึ้น 118.60 จุด, +0.41% ดัชนี TAIEX ตลาดหุ้นไต้หวันเปิดวันนี้ที่ 10,820.83 จุด เพิ่มขึ้น 34.64 จุด, +0.32% ,ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,518.75 จุด ลดลง 29.60 จุด, -0.13% ดัชนี KOSPI ตลาดหุ้นเกาหลีใต้เปิดวันนี้ที่ 2,548.30 จุด ลดลง 1.11 จุด, -0.04% ดัชนี FTSE STI ตลาดหุ้นสิงคโปร์เปิดวันนี้ที่ 3,389.89 จุด เพิ่มขึ้น 8.04 จุด, +0.24% ดัชนี FBMKLCI ตลาดหุ้นมาเลเซียเปิดวันนี้ที่ 1,742.69 จุด เพิ่มขึ้น 0.40 จุด, +0.02%
ทั้งนี้นักลงทุนคาดหวังว่า มาตรการปฏิรูปภาษีของพรรครีพับลิกันจะช่วยหนุนผลประกอบการของภาคเอกชน โดยเมื่อวันศุกร์ที่ 3 พ.ย.ที่ผ่านมา สมาชิกพรรครีพับลิกันในสภาผู้แทนราษฎรสหรัฐได้เปิดเผยรายละเอียดของร่างกฎหมายปฏิรูปภาษี ซึ่งครอบคลุมถึงการปรับลดภาษีเงินได้นิติบุคคลลงสู่ระดับ 20% จากปัจจุบันที่ระดับ 35% และการลดจำนวนขั้นบันไดในการคำนวณภาษีเงินได้บุคคลธรรมดา จาก 7 ขั้น เหลือเพียง 4 ขั้น คือ 12%, 25%, 35% และ 39.6%
นอกจากนี้ นักลงทุนต่างจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งได้แก่ จำนวนผู้ขอรับสวัสดิการว่างงานรายสัปดาห์, สต็อกสินค้าคงคลังภาคค้าส่งเดือนก.ย. และความเชื่อมั่นผู้บริโภคเดือนพ.ย.จากมหาวิทยาลัยมิชิแกน